text: e-bogslæser
  
  publiceret: 2013-06-25 13:44:11+02:00
  E-bogslæser, apparat eller program, der anvendes til læsning af bl.a. e-bøger, i form af filer, der enten downloades eller tilgås via internettet.
  Man kan dele e-bogslæserne op i tre hovedtyper:
  
  • dedikerede apparater
  
  • multifunktionelle apparater
  
  • browserbaserede læseprogrammer
  Der findes allerede et væld af dedikerede e-bogslæsere på markedet. De kendteste af disse er nok Amazons Kindle2 og Sonys Reader Digital Book. Men også iLiad fra iRex Technoligies har opnået pæn udbredelse. Typisk benytter de dedikerede e-bogslæsere en skærmteknologi kaldet e-ink ("e-blæk"), som gengiver skriften meget klart og tydeligt. Skærme med e-ink har ikke baggrundsbelysning og derved er læsningen ikke generende for øjnene, og man kan uden problemer bruge e-bogslæseren udendørs. Desuden har apparater med e-ink-skærme et meget lavt strømforbrug, og batterilevetiden er derfor tilsvarende lang.
  Kindle2 sælges med indbygget trådløst internet og fås kun i USA (den virker ikke i andre lande). Med den trådløse forbindelse til Amazons onlinebutik, er det let for brugere at købe e-bøgerne, som med det samme sendes direkte ned i kundens Kindle. Desuden er Kindle2 udstyret med software til talesyntese, så brugeren kan høre teksten "blive læst op" i stedet for at læse den selv. De e-bøger, der kan læses med en Kindle-reader, skal foreligge i mobipocket-format, som er et proprietært dataformat, ejet af Amazon.
  Sonys seneste e-bogslæser PRS T-1 er i 2012 vurderet til at være den bedste åbne og dedikerede e-bogslæser på markedet. Med en kapacitet på ca. 1000 e-bøger og et batteri, som kan holde strøm i ca. en måned, er der tale om en e-bogslæser, der kan konkurrere med Kindle fra Amazon. Sonys PRS T-1 understøtter alle kendte formater såsom epub, pdf, word, txt med flere. Apparatet findes med en 6” touch-skærm og indbygget wi-fi.
  Blandt de mange e-bogslæsere, der er annonceret, skiller særligt to sig ud: Dels Fujitsus FLEPia, der allerede er lanceret på det japanske marked. Den har en e-ink-skærm med farver og findes i to størrelser (ca. A4 og ca. A5). Dels PlasticLogics e-bogslæser, der også er stor som en A4-side og især tiltænkt avislæsning. Begge disse skulle være udstyret med wi-fi.
  I stedet for at købe et særligt apparat til at læse e-bøger på, foretrækker mange at bruge et apparat, de har i forvejen. Det er da også muligt at installere særlig software på disse apparater, der gør det muligt at læse e-bøger på fx en computer, en mobiltelefon eller helt andre ting, som fx spillemaskinen Nintendo DS. De nye "lette" computere, netbooks, synes særligt velegnede som e-bogslæsere, da de er lette at have med sig og ikke er tunge at holde i hånden.
  Blandt mobiltelefoner er der særligt til iPhone udviklet mange programmer til e-bogslæsning. For nylig lancerede Amazon en Kindle-applikation til Apples iPhone, så Amazon-kunderne også kan læse deres e-bøger på mobiltelefonen. Den mest udbredte e-bogslæser til iPhone er Lexcycles Stanza-reader, der er downloadet flere end 1 mio. gange, og som understøtter det standardiserede dataformat epub. Lexcycle blev i 2009 opkøbt af Amazon.
  En tredje måde at læse sine e-bøger er ved at bruge en internetbaseret e-bogslæsertjeneste, som man tilgår via sin browser. En sådan tjeneste er Bookworm, hvortil man som bruger kan oploade sine e-bogsfiler. Herefter kan man læse sine e-bøger fra alle apparater, der kan gå på internettet - Bookworm husker hvor man er kommet til. Bookworm kan kun læse bøger i epub-format, og ét af Bookworms mål er at fremme udbredelsen af netop dataformatet epub til e-bøger ved at demonstrere dets mange anvendelsesmuligheder.